ভারতীয় ক্রিকেটারেরা যখন হোলির ছুটি কাটাচ্ছেন, স্টিভ স্মিথ’রা বেঙ্গালুরুতে সেরে নিলেন স্পিনারদের সামলানোর প্রস্তুতি।
রাঁচি রওনা হওয়ার আগে রবিবার বেঙ্গালুরুতে প্র্যাক্টিস করলেন অস্ট্রেলীয় ক্রিকেটারেরা। নেটে স্মিথ-ডেভিড ওয়ার্নারদের বেশিরভাগ সময়ই স্পিনারদের বিরুদ্ধে ব্যাট করতে দেখা গিয়েছে। অধিনায়ক স্মিথ ও রানের মধ্যে থাকা ওপেনার ম্যাট রেনশ’কে দীর্ঘক্ষণ বোলিং করলেন অস্ট্রেলিয়ার স্পিন বোলিং কোচ এস. শ্রীরাম। পরে সেই প্র্যাক্টিসের ভিডিও অস্ট্রেলীয় ক্রিকেট বোর্ড সোশ্যাল নেটওয়ার্কিং ওয়েবসাইটে পোস্ট করে।
প্র্যাক্টিসের শেষে অস্ট্রেলীয় উইকেটকিপার ম্যাথু ওয়েড বলেছেন, ‘‘ভারত সব সময়ই খুব কঠিন প্রতিপক্ষ। ওদের একটু সুযোগ দিলেই ম্যাচ নিয়ে চলে যাবে। আমাদের লক্ষ্য থাকবে ওদের আগ্রাসী হওয়ার সুযোগ না দেওয়া। ভাল ক্রিকেট খেলতে চাই। ওদের দক্ষতার দিক দিয়ে হারাতে চাই।’’ প্রথম টেস্টের তুলনায় দ্বিতীয় টেস্টে ভারতের মানসিকতা বদলে গিয়েছিল বলেও মন্তব্য করেছেন ওয়েড। বলেছেন, ‘‘ওদের এই মানসিকতার পরিবর্তনটা আমাদের কাছে প্রাথমিক ধাক্কা ছিল।’’